Predkladacia správa

        Predkladaný materiál bol spracovaný v súlade s „Pokynom Ministerstva financií Slovenskej republiky zo 7. decembra 2005 č. MF/28409/2005-312, ktorým sa ustanovuje rozsah, spôsob a termíny predkladania údajov na hodnotenie plnenia rozpočtu verejnej správy“ a so „Smernicou Ministerstva financií Slovenskej republiky zo dňa 14.12.2005 na vypracovanie návrhov záverečných účtov rozpočtových kapitol, štátnych fondov a na vypracovanie návrhu záverečného účtu verejnej správy“. Povinnosťou MZV SR je predložiť Návrh záverečného účtu kapitoly MZV SR za rok 2005 Ministerstvu financií SR v termíne    do 24.3.2006, Úradu vlády SR v termíne do 3.4.2006 a následne podľa dohody Zahraničnému výboru NR SR.  

        Obsah materiálu umožňuje získať celkový prehľad o čerpaní prostriedkov štátneho rozpočtu v kapitole Ministerstva zahraničných vecí SR v štruktúre záväzných ukazovateľov určených rezortu zákonom  o štátnom rozpočte na rok 2005.

        Z porovnania celkových výsledkov hospodárenia so schváleným a upraveným rozpočtom vyplýva, že rezort MZV SR v roku 2005 nesplnil stanovený ukazovateľ príjmov schváleného rozpočtu vo výške 14 925 tis. Sk, avšak v súlade s § 18, ods. 4c zákona č. 523/2004 Z. z. o rozpočtových pravidlách verejnej správy a o zmene a doplnení niektorých predpisov zabezpečil v plnej miere viazanie výdavkov v sume zodpovedajúcej výške neplnenia príjmov. Vo výdavkovej časti rozpočtu kapitoly boli dodržané všetky záväzné ukazovatele štátneho rozpočtu. Plnenie rozpočtových príjmov dosiahlo úroveň 92,02 % a čerpanie rozpočtu výdavkov 99,48 %. Počas roka  bola v rezorte MZV SR dodržiavaná regulácia čerpania výdavkov určená zákonom č. 291/2002 Z.z. o Štátnej pokladnici a o zmene a doplnení niektorých zákonov. 

        Materiál bol predmetom vnútroministerského pripomienkového konania a bol schválený vedením MZV SR.